b"\n_START_ARTICLE_\nSafi\n_START_SECTION_\nDescripci\xc3\xb3 de la ciutat\n_START_PARAGRAPH_\nLa ciutat est\xc3\xa0 a la part baixa d'un altipl\xc3\xa0 que baixa cap a la mar. La ciutat vella est\xc3\xa0 dividida en quatre parts: la medina (barri \xc3\xa0rab) i el Melaj (antic barri jueu); el Ribat (barri al sud dels anteriors), amb una mesquita dedicada al patr\xc3\xb3 de la ciutat, el sant\xc3\xb3 Abi Mohammed Salih; el barri de Biadha, al nord, on vivien antigament els europeus junt amb els naturals; i Al-Auina. Sota domini franc\xc3\xa8s, es va construir un barri nou a la part m\xc3\xa9s alta de l'altipl\xc3\xa0, darrere el campament militar. El carrer m\xc3\xa9s important hist\xc3\xb2ricament \xc3\xa9s el carrer del Mercat, que separa la medina del Melaj. Propera, hi ha la gran mesquita, un morabit molt venerat i una antiga capella cat\xc3\xb2lica. El carrer del Mercat acaba en la porta del Barranc (Bab Chaaba); en un tur\xc3\xb3 proper, hi ha una zawiya anomenada de Sidi Abderrahman i Muley al-Wafi; el barranc est\xc3\xa0 enjardinat. Al costat de l'antiga capella, hi ha les zawiyas Hamacha, Aisaua, Tydaniam Taibia i d'altres. El hamdan o banys \xc3\xa0rabs es van construir sobre el que havia estat l'esgl\xc3\xa9sia portuguesa. Hi ha una mesquita constru\xc3\xafda pel sold\xc3\xa0 Muley Sidan al segle\xc2\xa0xvii i una altra mesquita amb madrassa, constru\xc3\xafda per Sidi Muhammad ben Abd Allah._NEWLINE_El monument principal \xc3\xa9s la ciutadella portuguesa que domina la ciutat, i en destaca la Dar al-Majzen o casa del govern (administraci\xc3\xb3 local). Cap al sud, s'est\xc3\xa9n el barri de Ribat, on hi ha un altre fort\xc3\xad portugu\xc3\xa8s, i que s'ajunta avui dia amb Sidi Ouasse, ja que la ciutat ha tingut un gran creixement als darrers anys._NEWLINE_El port est\xc3\xa0 protegit al nord pel promontori de Safi, per\xc3\xb2 desprotegida al sud-oest (els vents causaven antigament algunes tempestes); els francesos van construir el port d'una fond\xc3\xa0ria de 9 metres, protegit per un moll, port que s'ampli\xc3\xa0 als darrers anys del segle\xc2\xa0xx. \xc3\x89s el port m\xc3\xa9s proper a Marr\xc3\xa0queix (uns 150\xc2\xa0km), per\xc3\xb2 el d'Al-Djadida \xc3\xa9s millor._NEWLINE_La seva poblaci\xc3\xb3 era de 30.000 habitants el 1920, quan hi havia uns quatre mil jueus, i de 284.750 habitants al cens del 2004._NEWLINE_La seva activitat principal \xc3\xa9s la pesca, el port, el t\xc3\xa8xtil, l'orfebreria, la terrissa, la ind\xc3\xbastria qu\xc3\xadmica (de l'Office Ch\xc3\xa9rifienne de Phosphate) establerta el 1972 pels fosfats i que \xc3\xa9s la segona del m\xc3\xb3n en import\xc3\xa0ncia i primera exportadora, i la ind\xc3\xbastria del ciment, amb una f\xc3\xa0brica establerta el 1993._NEWLINE_Un club de futbol local, l'Olympique de Safi, juga a la primera divisi\xc3\xb3.\n_START_SECTION_\nHist\xc3\xb2ria\n_START_PARAGRAPH_\nLa parr\xc3\xb2quia fou fundada el 1598 pel bisbe Tom\xc3\xa0s Gargall, originari de Catalunya.\n_START_SECTION_\nHist\xc3\xb2ria\n_START_PARAGRAPH_\nMolt poc es coneix de la seva hist\xc3\xb2ria abans del segle XVI. Segurament, fou un establiment fenici absorbit per Cartago, segons Claudi Ptolemeu; fou visitat despr\xc3\xa9s pels romans._NEWLINE_Els \xc3\xa0rabs hi van arribar el 713 i li van dir Asafi, nom amb qu\xc3\xa8 apareix esmentat als texts despr\xc3\xa9s del segle\xc2\xa0ix. Ibn Khaldun l'anomena Hadirat al-Mouhit ('Ciutat rodejada pel mar') i llavors feia de port a Marr\xc3\xa0queix, la capital almohade (segle XII); disposava de fortificacions i una gran mesquita, i tenia contactes amb Andalusia. El patr\xc3\xb3 de la vila, Abi Mohammed Salih, va fundar al final del segle\xc2\xa0xii un ribat o convent fortificat, que va convertir Safi en un centre religi\xc3\xb3s de certa import\xc3\xa0ncia; el sant\xc3\xb3 va crear dos ordes religiosos, una tariqa m\xc3\xadstica i la tafa dels Hujjaj per al pelegrinatge a la Meca, amb una xarxa de centres d'acollida. Al segle\xc2\xa0xiv, Abul Hassan al-Marini hi va construir una madrassa; per la mateixa \xc3\xa8poca, s'hi va edificar un hospital (bimaristan) i altres edificacions sobretot comercials (una qaysaria i un mohtasseb) per als seus intercanvis amb G\xc3\xa8nova, Sevilla, Marsella i altres llocs._NEWLINE_Se sap que els castellans hi van fer algunes expedicions comercials abans del 1480, quan el tractat amb Portugal conegut com a tractat d'Alca\xc3\xa7ovas, fou ratificat a Toledo i va deixar en mans dels portuguesos la costa atl\xc3\xa0ntica marroquina. El 1488, la vila es va posar sota sobirania del rei Joan II de Portugal (1481-1495), per\xc3\xb2 no estava ocupada militarment sin\xc3\xb3 que els caps locals es van sotmetre volunt\xc3\xa0riament. A causa d'uns desacords, el 1508, el governador de Mogador hi va enviar una esquadra que es va apoderar de la ciutat; els portuguesos foren atacats el 1511, per\xc3\xb2 van poder rebutjar els enemics. Algunes incursions portugueses van arribar fins prop de Marr\xc3\xa0queix. Les mil\xc3\xadcies ind\xc3\xadgenes creades pels portugueses es nodrien principalment de jueus. Hi van lluitar en aquest temps el governador Nunho Fernandes de Ata\xc3\xadde i el seu adail Lope Barriga, que foren el terror dels berbers fins que se'n van anar a l'\xc3\x8dndia. El 1515, la ciutat de Marr\xc3\xa0queix va estar a punt de ser conquerida pels portuguesos per segona vegada. Els portuguesos l'anomenaven Safim i tenien el suport d'un notable cap local anomenat Yahya ibn Taffut. El governador portugu\xc3\xa8s Nuno de Ataide va morir en un combat el 1516, i el 1518 Yahya fou assassinat en un tumult. i aix\xc3\xb2 va afeblir la posici\xc3\xb3 dels portuguesos, que van haver d'aturar pr\xc3\xa0cticament l'activitat militar. El 1534, el sold\xc3\xa0 sadita de Marr\xc3\xa0queix va bloquejar la ciutat._NEWLINE_El 12 de mar\xc3\xa7 del 1541, els musulmans van ocupar Santa Cruz do Cabo de Gu\xc3\xa9. Ja les dificultats d'abastiment havien fet pensar al rei Joan III de Portugal (1521-1557) la conveni\xc3\xa8ncia d'evacuar algunes de les places de Berberia, i ara va donar l'ordre d'abandonar Safi i Azemor, que es va complir a finals del 1541, i es concentraren les forces portugueses a Mazagan. La ciutat va passar al sold\xc3\xa0 sadita i va esdevenir el seu principal port per la proximitat a Marr\xc3\xa0queix, posici\xc3\xb3 que va conservar fins a la pujada al poder dels alauides, que van traslladar la seva capital a Fes i Meknes. En el per\xc3\xadode portugu\xc3\xa8s, fou seu d'un bisbat (vers 1487 al 1542) i entre els seus bisbes destaca Jo\xc3\xa3o Sutil (1512-1536)._NEWLINE_El 1580, es va establir a la ciutat el marsell\xc3\xa8s Guillem Berard, que fou nomenat c\xc3\xb2nsol de Fran\xc3\xa7a. A aquesta ciutat, es van signar els tractats de Safi del 1631 i 1635 entre Fran\xc3\xa7a i el sold\xc3\xa0. A comen\xc3\xa7aments del segle\xc2\xa0xviii, s'hi va establir el franc\xc3\xa8s Legendre, un comerciant de Rouen. En aquest temps, Safi era encara un port important del Marroc. Chenier, pare del poeta Andr\xc3\xa9 Chenier, era c\xc3\xb2nsol a la ciutat el 1767. La decad\xc3\xa8ncia se'n va accentuar al segle\xc2\xa0xix. El 1907, la ciutat va passar a Fran\xc3\xa7a i va comen\xc3\xa7ar una lenta recuperaci\xc3\xb3."